**ՀԻՄՆԱՎՈՐՈԻՄ**

**«ՀՅՈՒՍԻՍ-ՀԱՐԱՎ ՃԱՆԱՊԱՐՀԱՅԻՆ ՄԻՋԱՆՑՔԻ ՆԵՐԴՐՈՒՄԱՅԻՆ ԾՐԱԳԻՐ-ԾՐԱԳԻՐ 4-Ի ՇՐՋԱՆԱԿՆԵՐՈՒՄ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՅՈԻՆԻՔԻ ՄԱՐԶԻ ՎԱՐՉԱԿԱՆ ՍԱՀՄԱՆՆԵՐՈՒՄ ԳՏՆՎՈՂ ՈՐՈՇ ՏԱՐԱԾՔՆԵՐԻ ՆԿԱՏՄԱՄԲ ՀԱՆՐՈՒԹՅԱՆ ԳԵՐԱԿԱ ՇԱՀ ՃԱՆԱՉԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**Իրավական ակտի ընդունման անհրաժեշտությունը.**

**Նախագծի նպատակն է Հյուսիս-հարավ ճանապարհային միջանցքի ներդրումային ծրագիր- Ծրագիր 4-ի** շրջանակներում Մ 2 Երևան-Երասխ-Գորիս-Մեղրի-Իրանի Իսլամական Հանրապետության սահման միջպետական նշանակության ավտոմոբիլային ճանապարհի մաս հանդիսացող **Սիսիան-Քաջարան նոր հատվածի (այդ թվում** Բագրուշատի **թունելի) օտարման գոտու սահմաններում գտնվող տարածքները հանրության գերակա շահ ճանաչելը:**

**Կարգավորման հարաբերությունների ներկա վիճակը և առկա խնդիրները.**

ՀՀ կառավարության 2021 թվականի սեպտեմբերի 24-ի թիվ 1564-Ա որոշմամբ՝ Հյուսիս-հարավ ճանապարհային միջանցքի ներդրումային ծրագրի հետագա իրականացման գործընթացում Հյուսիս-հարավ ճանապարհային միջանցքի ներդրումային ծրագիր-Ծրագիր 4-ի շրջանակներում Սիսիան-Քաջարան ճանապարհահատվածի կառուցման ներդրումային ծրագրի (այսուհետ՝ Ծրագիր) իրականացումը սահմանվել է որպես առաջնահերթություն:

Ծրագրի շրջանակներում նախատեսվում է իրականացնել II տեխնիկական կարգի (100 կմ/ժամ հաշվարկային արագությամբ) շուրջ 60 կմ ընդհանուր երկարությամբ Սիսիան-Քաջարան նոր ճանապարհահատված, այդ թվում՝ 4.7 կմ ընդհանուր երկարությամբ կամուրջների և 12.5 կմ ընդհանուր երկարությամբ թունելների (ամենաերկարը` Բարգուշատի թունելն է, որի երկարությունը կկազմի շուրջ 8.6 կմ) կառուցման աշխատանքներ։

Նախագծային փաստաղթերի համաձայն՝ Սիսիան-Քաջարան ճանապարհահատվածի օտարման գոտու սահմաններում են գտնվում ՀՀ Սյունիքի մարզի տարածքում գտնվող 570 միավոր հողամաս և առանց վերջիններիս օտարման հնարավոր չէ Ծրագրի իրագործումը:

Հիմք ընդունելով վերոգրյալը՝ Նախագծով առաջարկվում է հաստատել Սիսիան-Քաջարան ճանապարհահատվածի օտարման գոտին և սահմանել, որ՝

1)օտարվող սեփականության ձեռք բերող է հանդիսանում Հայաստանի Հանրապետությունը, որի անունից հանդես է գալիս «Ճանապարհային դեպարտամենտ» հիմնադրամը։

Նշենք, որ Հիմնադրամը հանդիսանում է Ծրագիրն իրականացնող կազմակերպություն, որն ունի անհրաժեշտ մասնագիտական կարողություններ, փորձ «Հանրության գերակա շահերի ապահովման համար սեփականության օտարման մասին» օրենքի և **միջազգային ֆինանսական բանկերի սոցիալական քաղաքականության պահանջներին համապատասխան սեփականության օտարման գործընթացն իրականացնելու համար։**

2) սեփականության օտարման գործընթացն սկսելու վերջնաժամկետն է 2023 թվականի օգոստոսի 30-ն է:

Նման ժամկետի սահմանման անհրաժեշտությունը պայմանավորված է նրանով, որ օտարման գործընթացը սկսելու համար անհրաժեշտ է ձեռք բերել օտարվող սեփականության նկարագրության արձանագրությունների կազմման, գնահատման, օտարման խորհրդատվական ծառայություններ, որից հետո միայն հնարավոր կլինի սկսել օտարման գործընթացը, ինչը որոշակի ժամանակ է պահանջում:

3) սեփականության օտարման գործառույթների իրականացումը համակարգող պետական լիազոր մարմինը ՀՀ տարածքային կառավարման և ենթակառուցվածքների նախարարությունն է, որի համակարգման ոլորտների շրջանակը, ի թիվս այլնի ներառում է նաև ճանապարհային ոլորտը:

4) սեփականության նկարագրության արձանագրության կազմման աշխատանքներն իրականացվում են ՀՀ կառավարության 2010 թվականի սեպտեմբերի 16-ի N 1275-Ն որոշմամբ սահմանված կարգով և նույն որոշմամբ սահմանված նկարագրության արձանագրության օրինակելի ձևով:

**Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագիծը 2022 թվականի պետական բյուջեում լրացուցիչ ֆինանսական միջոցների անհրաժեշտություն և պետական բյուջեի եկամուտներում և ծախսերում փոփոխություններ չի առաջացնում:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

ՀՀ կառավարության 2021-2026թթ. ծրագրի3-րդ բաժնի 3․2 կետի համաձայն՝ ճանապարհաշինության զարգացման ոլորտում իրականացվում են հետևյալ բարեփոխումները՝ Սիսիան-Քաջարան 60 կմ երկարությամբ նոր ճանապարհահատվածի, այդ թվում՝ շուրջ 9 կմ երկարությամբ Բարգուշատի թունելի կառուցման աշխատանքները։

**Նախագծի ընդունման ակնկալվող արդյունքը․**

Նախագծի ընդունման արդյունքում **Հյուսիս-հարավ ճանապարհային միջանցքի ներդրումային ծրագիր-Ծրագիր 4-ի** շրջանակներում **Սիսիան-Քաջարան նոր ճանապարհահատվածի օտարման գոտու սահմաններում գտնվող հողամասերը օրենքով սահմանված կարգով՝ նախնական համարժեք փոխհատուցմամբ կօտարվեն ՀՀ-ին,** ինչը թույլ կտա Ծրագրի իրագործման համար անհրաժեշտ հողամասեր ազատել 3-րդ անձանց իրավունքներից, տրամադրել կապալառու կազմակերպությանը՝ ապահովելով Ծրագրի բնականոն ընթացքը: